**מאיה דיקשטיין**

**מספרי הסיפורים**

תערוכת היחיד **מספרי הסיפורים** של האמנית מאיה דיקשטיין עוסקת באוסף ספרות הילדים של מרים רות, אותו לקטה הסופרת במשך כ- 50 שנים מרחבי העולם. האוסף מכיל מעל 3,000 ספרים, מספרי תינוקות ועד ספרות לילד הקורא, שהאיור והעיצוב הם מרכיבים בולטים בהם.

בתערוכה ובתכנית השהות באורנים, פונה דיקשטיין אל ההיבט המשלים את הדימוי החזותי בספרות הילדים- אל מספרי הסיפורים. הטקס הפרפורמטיבי מרכך את המעבר מבהירות היום אל חשכת הליל; לרגע בו הערות חלקית, התודעה מעורפלת, העיניים נעצמות, והקשב מתחדד. דיקשטיין מתמקדת בקול, דרכו מפציע מרחב אינטימי, מדומיין ותודעתי.

במהלך תכנית השהות פנתה מאיה דיקשטיין לסטודנטים, מרצים ומבקרים מקהילת אורנים, בבקשה להשתתף במיצב סאונד שיוצג בתערוכה, וזו לשון הבקשה: לספר לה סיפור (מוכר או אחר בעל משמעות) לפני השינה, שאותו תקליט ותשמע בטרם תירדם. הסיפורים ששמעה האמנית, מוצגים יחד בחלל כמקהלה מרובת קולות, שמשחזרת את הרגע בו נעצמות העיניים אל החוץ, הסיפור נפתח, והמאזין נשאב פנימה כבמטה קסם, מהמצאות בחברת המספר - אל מחסן פנימי שנפער.

בחלל פוגש המבקר את הסיפור, כרשת שניתן להשתקע בה, לחפש זווית ראיה שממקמת, להתערסל ולהתעטף, לשקוע בשכחת העצמי, כך שהחוויה הקולית תקיף את החושים והתודעה. ממשותו של המספר, מצויה בקול, כך, כותב רולאן בארת בטקסט **גרעין הקול** (1972).  הגרעין אומר בארת, הוא הגוף כאשר מושמע הקול, בדומה לתפקידה של היד בעת הכתיבה. גרעין הקול אינו רק טון או נימה- אלא זו החומריות של הגוף המדבר, שמוסרת את מהותו של הקול, כסמן של הסובייקט, וכטביעה של היחיד שמותירה חותם.

מקהלת הסיפורים בחלל שוזרת בין חוויות ילדות, מעשיות, וארכיטיפים מכוננים בהם, אירועים שהתרחשו, וסיפורי פנטזיה. אלו מוליכים את הזיכרון הסובייקטיבי בין המודע והתת מודע, הפרטי והקולקטיבי, במסלולים נפגשים שמעלים על הדעת מנסרה, כפי שניסחה זאת מרים רות:

״כמו שקרן השמש, העוברת במנסרת זכוכית נפרדת לצבעי הקשת - כך עובר הסיפור את המספר ויוצא מפיו בגווני גוונים, שכל גוון חשוב לעצמו, ויש לו ערך כחלק מהשלם.״ (מרים רות, ספרות לגיל הרך, 1977, אוצר המורה, תל אביב, עמוד 185)

**אוצרת** אורית בולגרו

**קורס גלריה** אריג׳ חמודה אבו אחמד, סג׳א עקל

**משתתפים [בצהוב שמות שנוספו]**

אמיר אג'א, אחלאם ח'טיב אג'א, **יובל אלון,** מיכל אליאס, **ד״ר יעל ארנון, ד״ר מתן בן ארי,** דוד גורן, **פרופ׳ יעל גילעת, מור גלובין,** מרים דיקשטיין, **אופיר הרדוף, אלון זמק, נעה לוצקי, אבי-לי לבנון, טל נאמן, ד״ מולי פלג, ד״ר ג׳נינה קהן-הורוביץ, מירי רינת, למיס שחות, שימי שיידר**

**עיצוב פסקול** שלי בר-און

**תודות** איתן דיקשטיין, מרים דיקשטיין, דבורה גורן, דוד גורן, יעל דיקשטיין, שני גורן, רן פרי

יהודיתה כנען, יצחק כנען, עדנה פינצ'ובר, רמי פינצ'ובר